  Виталий Пронин Элькунысьтымы искусствоосъя музей асьмелы выль кузьым лэсьтӥз. Киров ульчаысь юртын учкисьёссэс витё Пабло Пикассолэн берлооысыз ужъёсыз: 50 линогравюра но сюйлэсь 30 пала тэркыос, вазаос но мукет чеберлыко арбериос.Бичетэз Ижкаре Екатеринбургысь коллекционер Александр Шадрин вайиз. Азьвылгес со Сальвадор Далилэн пичи ужъёсыныз тодматӥз ни. Александр верамъя, Испаниысь суредасьлэн линогравюраосыз 250 пала гинэ лыдъясько, озьыен, одӥг витьмосэз али асьме дорын.Линогравюраос но, керамикалэсь шедевръёс но паймыто яркыт пуштросэнызы но капчи амалэн лэсьтэменызы. Автор соосты одӥг-кык кинюртэмен суреда, кожалод. Кылсярысь, мылкыдэз туж ӝутэ «Пичи ошъёсын сяськаос» (1962-тӥ ар) суред: куинь модос кузя куинь порозъёс лёгасько. Пикассо ӵем гинэ пӧйшуръёсты-пудоосты возьматэ: быдэс дуннелы тодмо дыдыксэ сяна, уйсыосты, кечъёсты, пӧртэм тылобурдоосты пумитаны луэ. Ваньзы соос инты шедьтӥзы сюйлэсь тусьёс но вӧшъёс вылын. Мукетыз темаез: улон - театр. Татын цирк но, коррида но, эктон-шулдыръяськон, кылсярысь, «Вакханалия» сузьет (1962-тӥ ар), кӧня ке бампӧетъёс (маскаос) но сюро.- Пикассо, пе, туж яратэ вал яркыт улонэз, со мед шумпоттоз, ваёз яратон, котыраз луозы кышномуртъёс, шудонъёс... Зэмос испан воргорон! - мылкыдзэ вера адӟытонэ вуэм Лариса Дмитриева.Зэм но, линогравюра амал борды Пикассо 60 арес тырмемез бере басьтӥськем. Таӵе аресказы адямиос ӵемысь пересьмонлы сётско ни.Адӟытонэн тодматскыны 17-тӥ южтолэзёзь луоз.Елена Петрова Туспуктэмез авторлэн Теги: ПаблоПикассо  